32011D0391
L 175/28
SLUŽBENI LIST EUROPSKE UNIJE
01.07.2011.
ODLUKA KOMISIJE
od 1. srpnja 2011.
o neuvrštenju određenih tvari u priloge I., I.A ili I.B Direktivi 98/8/EZ Europskog parlamenta i Vijeća o stavljanju biocidnih pripravaka na tržište
(priopćena pod brojem dokumenta C(2011) 4596)
(Tekst značajan za EGP)
(2011/391/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (1), a posebno drugi podstavak njezinoga članka 16. stavka 2.,
budući da:
(1)
Uredbom Komisije (EZ) br. 1451/2007 od 4. prosinca 2007. o drugoj fazi desetogodišnjeg programa rada iz članka 16. stavka 2. Direktive 98/8/EZ Europskog parlamenta i Vijeća o stavljanju biocidnih pripravaka na tržište (2) utvrđen je popis aktivnih tvari koje treba ocijeniti radi njihovoga mogućeg uvrštenja u priloge I., I.A ili I.B Direktivi 98/8/EZ.
(2)
Za izvjestan broj kombinacija tvari/vrsta pripravaka uvrštenih u navedeni popis svi su sudionici obustavili svoje sudjelovanje u programu revizije ili država članica imenovana kao izvjestiteljica o reviziji nije primila nijednu potpunu tehničku dokumentaciju u roku utvrđenom u članku 9. i članku 12. stavku 3. Uredbe (EZ) br. 1451/2007.
(3)
Stoga je Komisija u skladu s člankom 11. stavkom 2., člankom 12. stavkom 1. i člankom 13. stavkom 5. Uredbe (EZ) br. 1451/2007 o tome obavijestila države članice. Ta je obavijest također objavljena u elektroničkom obliku.
(4)
U razdoblju od tri mjeseca po navedenoj objavi više je poduzeća izrazilo zanimanje za preuzimanje uloge sudionika za predmetne tvari i vrste pripravaka. Međutim, ta poduzeća nisu potom dostavila potpunu tehničku dokumentaciju.
(5)
U skladu s člankom 12. stavkom 5. Uredbe (EZ) br. 1451/2007 predmetne tvari i vrste pripravaka, stoga, ne bi trebalo uvrstiti u priloge I., I.A ili I.B Direktivi 98/8/EZ.
(6)
U interesu pravne sigurnosti treba odrediti datum nakon kojega se biocidni pripravci koji sadrže aktivne tvari za vrste pripravaka navedene u Prilogu ovoj Odluci ne bi više smjeli stavljati na tržište.
(7)
Mjere predviđene ovom Odlukom u skladu su s mišljenjem Stalnog odbora za biocidne pripravke,
DONIJELA JE OVU ODLUKU:
Članak 1.
Tvari navedene u Prilogu ovoj Odluci ne uvrštavaju se za predmetne vrste pripravaka u priloge I., I.A ili I.B Direktivi 98/8/EZ.
Članak 2.
Za potrebe članka 4. stavka 2. Uredbe (EZ) br. 1451/2007, biocidni se pripravci koji sadrže aktivne tvari za vrste pripravaka navedenih u Prilogu ovoj Odluci više ne smiju stavljati na tržište s učinkom od 1. srpnja 2012.
Članak 3.
Ova je Odluka upućena državama članicama.
Sastavljeno u Bruxellesu 1. srpnja 2011.